b'\n_START_ARTICLE_\n\xc5\xa0vedijos socialdemokrat\xc5\xb3 darbinink\xc5\xb3 partija\n_START_PARAGRAPH_\n\xc5\xa0vedijos socialdemokrat\xc5\xb3 darbinink\xc5\xb3 partija, SAP (Socialdemokraterna arba Sveriges socialdemokratiska arbetarpartiet) \xe2\x80\x93 did\xc5\xbeiausia \xc5\xa0vedijos politin\xc4\x97 partija._NEWLINE_\xc4\xaekurta 1889 m. kaip II Internacionalo \xc5\xa0vedijos sekcija, susijungus marksistinei A. Palmo ir revizionistinei H. Brantingo grup\xc4\x97ms, tur\xc4\x97jusioms apie 3000 nari\xc5\xb3.\n_START_SECTION_\nIdeologija\n_START_PARAGRAPH_\n1897 m. priimta \xe2\x80\x9ePrincip\xc5\xb3 programa\xe2\x80\x9c pritaik\xc4\x97 Erfurto programos teiginius \xc5\xa0vedijos s\xc4\x85lygoms. Reikalaujama visuotin\xc4\x97s ir lygios rinkim\xc5\xb3 teis\xc4\x97s, 8 val. darbo dienos, gamybos priemoni\xc5\xb3 suvisuomeninimo._NEWLINE_1920 m. priimta antroji programa, numa\xc4\x8diusi reform\xc5\xb3 t\xc4\x85s\xc4\x85. Buvo \xc4\xafvesta 8 val. darbo diena, nelaiming\xc5\xb3 atsitikim\xc5\xb3 draudimas darbdavio s\xc4\x85skaita, demokratizuojamas parlamentas, reformuojama draudimo sistema._NEWLINE_1944 m. priimtoje \xe2\x80\x9e27 punkt\xc5\xb3 programoje\xe2\x80\x9c buvo numatytos tolesn\xc4\x97s socializmo k\xc5\xabrimo gair\xc4\x97s.\n_START_SECTION_\nPirmoji darbinink\xc5\xb3 vald\xc5\xbeia\n_START_PARAGRAPH_\n1896\xe2\x80\x931902 Riksdage partijai atstovavo tik vienas H. Brantingas. 1900 m. \xc4\xafvedama kolektyvin\xc4\x97 profs\xc4\x85jung\xc5\xb3 naryst\xc4\x97 ir partija i\xc5\xa1auga iki 44 000 nari\xc5\xb3. 1903 m. rinkimuose \xc4\xaf parlament\xc4\x85 SAP gavo 13 viet\xc5\xb3._NEWLINE_1905\xe2\x80\x931906 partijoje susiformuoja kairioji opozicija, 1917 m. pasitraukusi ir \xc4\xafk\xc5\xabrusi Kairi\xc4\x85j\xc4\x85 socialdemokrat\xc5\xb3 partij\xc4\x85 Venstre. Bet 1908 m. rinkimuose SAP gauna 34 vietas, 1911 m. -14,6\xc2\xa0% bals\xc5\xb3 ir 64 parlamento mandatus, o po 1914 met\xc5\xb3, gavusi 72 vietas, tampa did\xc5\xbeiausia Riksdago partija, priver\xc4\x8dia vyriausyb\xc4\x99 prad\xc4\x97ti socialines reformas \xe2\x80\x93 \xc4\xafvedamos senatv\xc4\x97s pensijos ir valstybinis darbo arbitra\xc5\xbeas._NEWLINE_1917 m. liberalai socialdemokratus pakviet\xc4\x97 \xc4\xaf vyriausyb\xc4\x99, o 1920, 1921\xe2\x80\x931923 ir 1924\xe2\x80\x931925 sudaromas jau vienpartinis H. Brantingo, 1925\xe2\x80\x931926 R. Sandlerio kabinetas. 1921 m. rinkimuose partija gavo 111 viet\xc5\xb3._NEWLINE_1932\xe2\x80\x931936 v\xc4\x97l sudaromas vienpartinis P. A. Hansono kabinetas, o 1936\xe2\x80\x931939 sudaroma koalicija su \xc5\xa0vedijos valstie\xc4\x8di\xc5\xb3 s\xc4\x85junga, kurios kabinetui taip pat vadovauja P. A. Hanssonas.\n_START_SECTION_\nNuolat vald\xc5\xbeioje\n_START_PARAGRAPH_\n1938 m. sudaroma Selt\xc5\xa1ebadeno sutartis, sureguliavusi taikius darbinink\xc5\xb3 ir darbdavi\xc5\xb3 konflikt\xc5\xb3 sprendimo b\xc5\xabdus. 1940 m. SAP pasiekia geriausi\xc4\x85 per vis\xc4\x85 istorij\xc4\x85 rinkim\xc5\xb3 rezultat\xc4\x85 \xe2\x80\x93 53,8\xc2\xa0% bals\xc5\xb3. Tais metais partijoje buvo 487 000 nari\xc5\xb3._NEWLINE_Karo metais, \xc4\xafgyvendinant Hanssono \xe2\x80\x9eliaudies nam\xc5\xb3\xe2\x80\x9c id\xc4\x97j\xc4\x85, sudaroma koalicija su valstie\xc4\x8diais ir \xc5\xa0vedijos liaudies partija, leidusi i\xc5\xa1laikyti \xc5\xa1alies neutralitet\xc4\x85._NEWLINE_Nuo 1945 m. iki 1976 m. SAP sudaro visas vyriausybes, tik 1951-57 tenka \xe2\x80\x9eprie lovio\xe2\x80\x9c prileisti valstie\xc4\x8dius. Premjerministrais 1945\xe2\x80\x931946 v\xc4\x97l buvo P. A. Hanssonas, 1946\xe2\x80\x931969 trims kabinetams vadovavo Tag\xc4\x97 Erlanderis, 1969\xe2\x80\x931976 vyriausybei vadovavo Ulofas Palm\xc4\x97._NEWLINE_1968 m. parlamento rinkimuose SAP antr\xc4\x85 kart\xc4\x85 per\xc5\xbeeng\xc4\x97 absoliu\xc4\x8dios daugumos rib\xc4\x85. Tai leido panaikinti dviej\xc5\xb3 r\xc5\xabm\xc5\xb3 parlament\xc4\x85, nuo 1970 m. rinkimai vyksta tik \xc4\xaf vienus r\xc5\xabmus.\n_START_SECTION_\nGerov\xc4\x97s valstyb\xc4\x97s link\n_START_PARAGRAPH_\n1960 m. priimama \xe2\x80\x9eM\xc5\xabs\xc5\xb3 laik\xc5\xb3 programa\xe2\x80\x9c, numatanti tolesn\xc4\xaf \xe2\x80\x9egerov\xc4\x97s valstyb\xc4\x97s\xe2\x80\x9c k\xc5\xabrim\xc4\x85. Siekiama visose sferose vadovautis laisv\xc4\x97s, lygyb\xc4\x97s, teisingumo, \xc5\xbemogaus orumo ir humanizmo principais, pl\xc4\x97toti ekonomin\xc4\x99 demokratij\xc4\x85. \xc5\xa0ie principai pakartoti ir 1975 m. \xe2\x80\x9ePrincip\xc5\xb3 programoje\xe2\x80\x9c. SAP siekia taip pertvarkyti visuomen\xc4\x99, kad galutinius gamybos ir paskirstymo sprendimus priimin\xc4\x97t\xc5\xb3 pati liaudis._NEWLINE_1981 m. XXVII suva\xc5\xbeiavime priimtoje programoje \xe2\x80\x9e\xc5\xa0vedijos ateitis\xe2\x80\x9c buvo numatyta sukurti dar 1975 m. ekonomisto R. Meidnerio pasi\xc5\xablytus \xe2\x80\x9edarbinink\xc5\xb3 fondus\xe2\x80\x9c, kuri\xc5\xb3 l\xc4\x97\xc5\xa1omis, kaupiamomis i\xc5\xa1 1\xc2\xa0% atlyginimo atskaitym\xc5\xb3 ir \xc4\xafmoni\xc5\xb3 vir\xc5\xa1pelnio, i\xc5\xa1perkamos ir dirbantiesiems paskirstomos \xc4\xafmoni\xc5\xb3 akcijos. Taip pat numatyta suma\xc5\xbeinti mokes\xc4\x8di\xc5\xb3 na\xc5\xa1t\xc4\x85 neturtingiesiems, pl\xc4\x97toti visos visuomen\xc4\x97s konsensus\xc4\x85._NEWLINE_1990 m. priimta dar viena, atnaujinta partijos programa, toliau pl\xc4\x97tojo \xe2\x80\x9e\xc5\xa1vedi\xc5\xa1k\xc4\x85 model\xc4\xaf\xe2\x80\x9c, daugiau vietos skiriama aplinkosaugai, atsinaujinan\xc4\x8di\xc5\xb3 \xc5\xa1altini\xc5\xb3 energetikai, naujoms technologijoms._NEWLINE_Vykdydamos \xc5\xa1ias programas, socialdemokrat\xc5\xb3 vyriausyb\xc4\x97s vykd\xc4\x97 pla\xc4\x8di\xc4\x85 gyvenam\xc5\xb3j\xc5\xb3 nam\xc5\xb3 statyb\xc4\x85, trumpino darbo savait\xc4\x99, ilgino atostogas, nuolat reformavo draudimo, \xc5\xa1vietimo, sveikatos apsaugos sistemas. Netgi 1976\xe2\x80\x931982 b\xc5\xabdama opozicijoje, SAP neleido apkarpyti socialini\xc5\xb3 ir ekonomini\xc5\xb3 program\xc5\xb3.\n_START_SECTION_\nPalm\xc4\x97s era\n_START_PARAGRAPH_\n1982 m. gavusi 45,6\xc2\xa0% bals\xc5\xb3, 166 vietas parlamente ir gr\xc4\xaf\xc5\xbeusi \xc4\xaf vald\xc5\xbei\xc4\x85, U. Palm\xc4\x97s vyriausyb\xc4\x97 greitai sugeb\xc4\x97jo apriboti ekonomin\xc4\x99 kriz\xc4\x99, i\xc5\xa1pl\xc4\x97sdama valstyb\xc4\x97s investicijas \xc4\xaf svarbiausias \xc5\xabkio \xc5\xa1akas ir ypa\xc4\x8d \xc4\xaf naujas technologijas. Labai greitai buvo pa\xc5\xbeabota infliacija, suma\xc5\xbeintas nedarbas, u\xc5\xbesienio prekybos deficitas._NEWLINE_1985 m. rinkimuose SAP surinko 45,1\xc2\xa0% bals\xc5\xb3, o 1988-43,7\xc2\xa0% ir atitinkamai 159 bei 156 Riksdago mandatus. 1985\xe2\x80\x931986 vyriausybei iki tragi\xc5\xa1kos mirties vadovavo U. Palm\xc4\x97._NEWLINE_1986\xe2\x80\x931991 Ingvaro Karlsono vyriausyb\xc4\x97 t\xc4\x99s\xc4\x97 prad\xc4\x97tus darbus \xe2\x80\x93 \xc4\xafvykd\xc4\x97 mokes\xc4\x8di\xc5\xb3 reform\xc4\x85, apmokestindama pasiturin\xc4\x8dius visuomen\xc4\x97s sluoksnius. Ta\xc4\x8diau tai i\xc5\xa1 dalies l\xc4\x97m\xc4\x97 SAP pralaim\xc4\x97jim\xc4\x85 1991 m. metais._NEWLINE_Tiesa, de\xc5\xa1iniojo bloko valdymo metais v\xc4\x97l i\xc5\xa1augo nedarbas, infliacija, prasid\xc4\x97jo gamybos kriz\xc4\x97, tod\xc4\x97l 1994 m., gavusi 45,3\xc2\xa0% bals\xc5\xb3 SAP v\xc4\x97l suformavo Ingvaro Karlsono vyriausyb\xc4\x99. Nors nedarbo suma\xc5\xbeinti \xc5\xa1iai vyriausybei ir nepavyko, ta\xc4\x8diau valstyb\xc4\x97s skola buvo suma\xc5\xbeinta. 1995 m. \xc5\xa0vedija tapo ES nare._NEWLINE_1996 m. kovo 21 d. vyriausybei vadovauti \xc4\x97m\xc4\x97si buv\xc4\x99s finans\xc5\xb3 ministras Joranas Per\xc5\xa1onas (Goran Person), i\xc5\xa1vakar\xc4\x97se tap\xc4\x99s partijos lyderiu.\n_START_SECTION_\nKairioji koalicija\n_START_PARAGRAPH_\nNepaisant SAP pasiekim\xc5\xb3, labai i\xc5\xa1augo Kairiosios Venstre partijos, vadovaujamos puikios orator\xc4\x97s G. \xc5\xa0iman, populiarumas, tod\xc4\x97l 1998 m. SAP gavo tik 36,4\xc2\xa0% bals\xc5\xb3 bei 131 viet\xc4\x85 349 viet\xc5\xb3 Riksdage. Ta\xc4\x8diau s\xc4\x85jungoje su Venstre (12\xc2\xa0%, 43 vietos) ir \xc5\xbealiaisiais (4 5\xc2\xa0%, 16 viet\xc5\xb3), buvo sudaryta kairioji G. Persono vyriausyb\xc4\x97, prat\xc4\x99susi \xe2\x80\x9e\xc5\xa1vedi\xc5\xa1kojo modelio\xe2\x80\x9c modernizavim\xc4\x85 ir jo bei \xc5\xa1alies integravimosi \xc4\xaf Europos s\xc4\x85jung\xc4\x85 proces\xc4\x85._NEWLINE_2001 m. XXXIV suva\xc5\xbeiavime priimta nauja partijos programa. 2002 m. rugs\xc4\x97jo 15 d. rinkimuose G. Persono vadovaujama SAP gavo 144 vietas, o visa kairioji koalicija absoliu\xc4\x8di\xc4\x85 191 vietos daugum\xc4\x85 Riksdage ir G. Personas v\xc4\x97l sudar\xc4\x97 vyriausyb\xc4\x99. 2004 m. Europarlamento rinkimuose SAP gavo 5 vietas._NEWLINE_2006 m. rugs\xc4\x97jo 17 d. rinkimuose SAP surinko 1914929 balsus, arba 35,2\xc2\xa0% ir i\xc5\xa1kovojo tik 130 viet\xc5\xb3 parlamente, u\xc5\xbeleisdama parlamentin\xc4\x99 daugum\xc4\x85 ir galimyb\xc4\x99 formuoti vyriausyb\xc4\x99 Moderat\xc5\xb3 partijos lyderio Fredriko Reinfeldto sudarytam centro ir de\xc5\xa1ini\xc5\xb3j\xc5\xb3 partij\xc5\xb3 aljansui.'